Hoë pryse op Pik Botha-veiling behaal | Netwerk24
Deur Sarel van der Walt 09 April 2019 05:40
Die lewenspas van die Suid-Afrikaanse Spoorweë wat aan wyle oudmin. Pik Botha geskenk is, is vir R11 000 opgeveil.Foto: Verskaf
Twee nasionale ordes wat aan wyle oudmin. Pik Botha toegeken is, is op 'n veiling in Pretoria vir onderskeidelik R85 000 en R72 500 verkoop.
Die Orde van Goeie Hoop is vir R85 000 verkoop en die Dekorasie vir Voortreflike Diens vir R72 500, sê Michael Bernardi, afslaer van Bernardi Auctioneers.
Hy sê die veiling, wat die naweek gehou is, was 'n baie groot sukses, maar wil nie sê hoeveel geld ingevorder is nie.
Net enkele van die meer as 300 items is nie verkoop nie.
Botha, wat laat verlede jaar in die ouderdom van 86 jaar dood is, was die langsdienende minister van buitelandse sake ter wêreld.
Wyle oudmin. Pik Botha Foto: Argief
Die artikels wat onder die hamer gekom het, was aandenkings wat Botha oor dekades in die loop van sy loopbaan bymekaargemaak het en wat nie vir sy kinders
van sentimentele waarde is nie, het dr. Roelof Botha, 'n seun van Botha, vroeër gesê.
"Ons het besluit om dit van die hand te sit omdat dit meer waarde gaan inhou vir 'n versamelaar."
'n Lewenspas vir die Suid-Afrikaanse Spoorweë van nege karaat goud is vir R11 000 opgeveil, sê Bernardi.
'n Borsbeeld van die voormalige eerste minister genl. Jan Smuts is vir R20 000 van die hand gesit.
Van die ander items wat onder die hamer gekom het, is boeke met persoonlike boodskappe aan Botha deur onder andere oudpres. Nelson Mandela, Chester Crocker, voormalige Amerikaanse adjunkminister van buitelandse sake vir Afrika, dr. Henry Kissinger, langsdienende Amerikaanse minister van buitelandse sake, adv. George Bizos, en die skrywers Harold Serebro en Andrei Urnov.
Die boek Mandela – The Authorised Portrait is vir R34 000 verkoop.
Dié boek wat oudpres. Nelson Mandela aan oudminister Pik Botha geskenk het, is vir R34 000 op 'n veiling verkoop.
In dié boek begin Mandela sy inskrywing in Afrikaans met "Aan Pik Botha" en skryf dan die res van die boodskap in Engels: "Thanks for the many years of kindness."
Francois Bekker, 'n Tshwane-metroraadslid wat 'n groot belangstelling in Botha gehad het, het 'n stel van twee briewemesse gekoop.
"Ek het R1 900 daarvoor betaal en eers later vasgestel een van die messe het 'n Beierse muntstuk van 1795 op.
"Ek sou graag van die boeke wou koop, maar die pryse was te hoog," sê Bekker.
Hy meen daar was groot belangstelling in die veiling juis omdat items van Pik Botha opgeveil is.
"Dit was baie spesiaal. Die saal was vol mense en daar was mense wat bereid was om hoë pryse te betaal," sê Bekker, wat op die veiling gevra is om soos Botha te praat.